बहरहाल, मुख्य सड़क होने के कारण चौक पर लोगों का आना-जाना लगा रहता है। यहां आने वाले ज्यादातर लोग एक-दूसरे को पहचानते हैं। यहां जो भी चर्चा होती है लोगों के बीच में वह एक-दूसरे की जिंदगी के अलग-अलग पहलुओं पर। कोई यह सवाल उठा सकता है कि वहां खाने-पीने की चीजें स्वास्थ्य के लिहाज से कितनी सुरक्षित होंगी। आज से डेढ़-दो दशक पहले क्या कोई जानता था कि हाइजीन क्या होता है? आज भी गांवों के लोग इसकी परवाह नहीं करते, लेकिन शहरों के लोगों से ज्यादा स्वस्थ रहते हैं। मैंने भले ही पढ़ाई अंग्रेजी माध्यम से की हो, लेकिन मुझे अपनापन सिर्फ अपनी बोलचाल और भाषा में ही लगता है। आज बहुत सारे बदलाव आ गए हैं। जब हम अपनी नानी के घर जाते थे, तब वहां दरवाजे पर ढेर सारे फूलों के पेड़ थे। एक बहुत बड़ा नारियल का पेड़ था। अमरूद के पेड़ भी थे। आंवला और अनार भी थे। लेकिन तेजी से हुए बदलाव ने मेरी कितनी यादें मुझसे छीन ली हैं। वह आंवले का पेड़ कट चुका है। अमरूद का जिस पेड़ पर चढ़ने के बाद मैं खुद को बहुत ज्यादा प्रफुल्लित महसूस करती थी, अब वह भी नहीं है। उस घर में बसी मेरी अनगिनत यादें हैं। मेरी बचपन की यादें। लेकिन पिछली बार जब गई तो मैंने देखा कि वे पेड़ नहीं हैं। उनके नीचे बसने वाली मेरी यादें भी बिखर गर्इं। लेकिन मेरी उन यादों को कौन मिटा सकता है! मुझे अटूट प्रेम है अपनी धरती से… उस मिट्टी से, जिसमें लोटपोट होकर मैं बड़ी हुई। उस हवा से, जिसने हमेशा मुझे अपने आगोश में रखा और उस पानी से जिसने मेरी बचपन की यादों को सींचा।